
[bookmark: TextBodyBegin]Euroopan parlamentti, joka
–	ottaa huomioon aiemmat päätöslauselmansa Iranista,
[bookmark: _GoBack]–	ottaa huomioon työjärjestyksen 150 artiklan 5 kohdan ja 136 artiklan 4 kohdan,
A.	ottaa huomioon, että Iranin ihmisoikeustilanne on heikentynyt merkittävästi ja teloitukset maassa ovat lisääntyneet jyrkästi; ottaa huomioon, että pelkästään vuonna 2024 Iranissa teloitettiin yli 900 henkilöä, joista monet olivat naisia, poliittisia toisinajattelijoita ja henkilöitä, joilla oli yhteyksiä Jina Mahsa Aminin murhan seurauksena syttyneisiin mielenosoituksiin;
B.	ottaa huomioon, että Kurdistanissa Isisiä vastaan taistelleet kurdiaktivistit sosiaalityöntekijä Pakhshan Azizi ja naisten oikeuksien puolestapuhuja Verisheh (Wrisha) Moradi tuomittiin kuolemaan syytettynä ”aseellisesta kapinoinnista valtiota vastaan”; ottaa huomioon, että heidän asiansa käsiteltiin ilman oikeudenmukaista oikeudenkäyntiä ja heitä kidutettiin ja pidettiin eristyksissä;
C.	ottaa huomioon, että tammikuussa 2025 Iranin korkein oikeus vahvisti Pakhshan Azizille ja muille henkilöille määrätyt kuolemantuomiot;
D.	ottaa huomioon, että kymmeniä viattomia EU:n kansalaisia on pidätetty mielivaltaisesti Iranissa ilman mahdollisuutta oikeudenmukaiseen oikeudenkäyntiin osana Iranin laajempaa panttivankidiplomatiaa hyödyntävää strategiaa;
1.	tuomitsee Iranin hallinnon pidäkkeettä harjoittaman ihmisoikeuksien tukahduttamisen ja toimien kohdistamisen erityisesti naisaktivisteihin; tuomitsee jyrkästi Pakhshan Azizille ja Wrisha Moradille määrätyt kuolemantuomiot; vaatii Irania vapauttamaan välittömästi ja ehdoitta kaikki perusteettomasti vangitut ihmisoikeuksien puolustajat ja poliittiset vangit, mukaan lukien Pakhshan Azizi, Wrisha Moradi ja vähintään 56 muuta kuolemaan tuomittua poliittista vankia;
2.	toistaa vastustavansa voimakkaasti kuolemanrangaistuksen käyttöä ja vaatii Iranin hallitusta välittömästi keskeyttämään kuolemantuomioiden täytäntöönpanon ja poistamaan kuolemanrangaistuksen kokonaan käytöstä;
3.	kehottaa EU:ta ja sen jäsenvaltioita lisäämään tukea iranilaisille ihmisoikeuksien puolustajille ja ilmaisee täyden tukensa ja solidaarisuutensa Nainen, elämä, vapaus ‑liikkeen yhdistämille iranilaisille;
4.	kehottaa Iranin viranomaisia vapauttamaan välittömästi kaikki EU:n kansalaiset, mukaan lukien Olivier Grondeau, Cécile Kohler, Jacques Paris ja Ahmadreza Djalali, kotiuttamaan heidät turvallisesti ja luopumaan heitä vastaan nostetuista syytteistä; tuomitsee jyrkästi Iranin panttivankidiplomatian käytön; kehottaa EU:ta ja sen jäsenvaltioita toteuttamaan yhteisiä diplomaattisia toimia ja työskentelemään yhdessä EU:n kansalaisten vapauttamisensa puolesta;
5.	tuomitsee jyrkästi Jamshid Sharmahdin murhan; kehottaa painokkaasti Iranin islamilaista hallintoa antamaan yksityiskohtaiset tiedot hänen kuolemaansa liittyvistä olosuhteista ja palauttamaan hänen jäännöksensä viipymättä hänen perheelleen;
6.	tuomitsee Iranin hallinnon järjestelmälliset toimet ihmisoikeusliikkeiden tukahduttamiseksi ja vähemmistöjen vainoamiseksi; palauttaa mieliin, että esimerkiksi kurdit, baluchit, kääntymisensä jälkeen vainon kohteeksi joutuneet kristityt ja bahait ovat kaikki joutuneet etnisen ja uskonnollisen syrjinnän, pidätysten ja perusoikeuksien loukkausten uhreiksi, millä pyritään vaientamaan toisinajattelijat;
7.	kehottaa jälleen neuvostoa nimeämään islamilaisen vallankumouskaartin terroristijärjestöksi ja laajentamaan EU:n pakotteita kaikkiin ihmisoikeusloukkauksista vastuussa oleviin henkilöihin, mukaan lukien korkein johtaja Ali Khamenei, presidentti Masoud Pezeshkian, oikeuslaitoksen johtaja Gholam-Hossein Mohseni-Eje’i, valtakunnansyyttäjä Mohammad Movahedi-Azad ja tuomari Iman Afshari;
8.	kehottaa painokkaasti Iranin viranomaisia antamaan Iranin ihmisoikeustilannetta käsittelevälle YK:n erityisraportoijalle ja YK:n tiedonhankintavaltuuskunnalle täyden ja esteettömän mahdollisuuden toteuttaa toimeksiantonsa; kehottaa EU:ta ja sen jäsenvaltioita tukemaan kaikin tavoin tiedonhankintavaltuuskuntaa ja sen toimeksiannon uusimista;
9.	kehottaa jälleen lisäämään taloudellista tukea Iranin kansalaisyhteiskunnalle;
10.	kehottaa puhemiestä välittämään tämän päätöslauselman neuvostolle, komissiolle, komission varapuheenjohtajalle / korkealle edustajalle, Islamilaiselle neuvoa-antavalle kokoukselle ja Iranin islamilaisen tasavallan korkeimmalle hengelliselle johtajalle.

